b'\n_START_ARTICLE_\nTeresa Brewer\n_START_PARAGRAPH_\nTeresa Brewer, oikealta nimelt\xc3\xa4\xc3\xa4n Theresa Breuer (7. toukokuuta 1931 Toledo (Ohio), Ohio \xe2\x80\x93 17. lokakuuta 2007 New Rochelle, New York) oli yhdysvaltalainen pop- ja jazzlaulaja. H\xc3\xa4nen levytysuransa huippu oli 1950-luku; tunnetuimpia lauluja ovat \xe2\x80\x9dTill I Waltz Again with You\xe2\x80\x9d (1953) ja \xe2\x80\x9dRicochet\xe2\x80\x9d (1953).\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nTeresa Breuerin is\xc3\xa4 toimi Libby-Owens-tasolasitehtaan laaduntarkkailijana, eik\xc3\xa4 suvussa ollut muusikoita. \xc3\x84iti kuitenkin sai innokkaan laulajatytt\xc3\xa4rens\xc3\xa4 Teresan esiintym\xc3\xa4\xc3\xa4n radioon jo kaksivuotiaana. Ennen kymmenett\xc3\xa4 ik\xc3\xa4vuotta h\xc3\xa4n oli jo  radion vakioesiintyji\xc3\xa4 ja osallistui kiertueillekin._NEWLINE_Vuonna 1948 Brewer sai paikallisesta laulukilpailusta palkinnoksi mahdollisuuden osallistua New Yorkissa valtakunnalliseen kykykilpailuun, jonka h\xc3\xa4n voitti ja sai kiinnityksi\xc3\xa4 kaupungin musiikkiklubeille. H\xc3\xa4n sai my\xc3\xb6s levytyssopimuksen brittil\xc3\xa4iselle London Recordsille yhten\xc3\xa4 ensimm\xc3\xa4isist\xc3\xa4 amerikkalaisista. Kolme ensimm\xc3\xa4ist\xc3\xa4 single\xc3\xa4 eiv\xc3\xa4t menestyneet, mutta nelj\xc3\xa4nnen singlen \xe2\x80\x9dCopenhagen\xe2\x80\x9d b-puolen s\xc3\xa4velm\xc3\xa4st\xc3\xa4 \xe2\x80\x9dMusic, Music, Music\xe2\x80\x9d tuli vuonna 1950 iso radiohitti, joka myi yli miljoona kappaletta._NEWLINE_Brewer jatkoi levytt\xc3\xa4mist\xc3\xa4 hittikappaletta s\xc3\xa4est\xc3\xa4neen yhtyeen The Dixieland All Stars kanssa kappaleilla \xe2\x80\x9dChoo\xe2\x80\x99n Gum\xe2\x80\x9d, \xe2\x80\x9dMolasses, Molasses\xe2\x80\x9d sek\xc3\xa4 Oskar Straussin valssista tehdyll\xc3\xa4 muunnelmalla \xe2\x80\x9dLonging for You\xe2\x80\x9d, joka nousi listasijoitukselle 23._NEWLINE_20-vuotias Brewer meni naimisiin, sai tytt\xc3\xa4ren ja vaihtoi levy-yhti\xc3\xb6t\xc3\xa4 Coral Recordsille, jossa sai tuottajakseen Bob Theilen. H\xc3\xa4nen seuraava hittins\xc3\xa4 oli vuoden 1952 \xe2\x80\x9dGonna Get Along without You Now\xe2\x80\x9d, josta my\xc3\xb6hemm\xc3\xa4t tulkitsijat saivat viel\xc3\xa4 suurempia listamenestyksi\xc3\xa4. \xe2\x80\x9dYou\xe2\x80\x99ll Never Get Away\xe2\x80\x9d oli duetto Don Cornellin kanssa, ja vuoden 1952 singlest\xc3\xa4 \xe2\x80\x9dTill I Waltz Again with You\xe2\x80\x9d tuli vuoden ykk\xc3\xb6shitti kun se pysyi listaykk\xc3\xb6sen\xc3\xa4 seitsem\xc3\xa4n viikkoa ja myi kultaa._NEWLINE_Brewer sai my\xc3\xb6s elokuvaroolin Paramount Pictures -yhti\xc3\xb6n elokuvassa Punatukkaiset enkelit (Those Redheads from Seattle, 1953). Arvostelut olivat hyvi\xc3\xa4, ja Paramount tarjosi Brewerille seitsem\xc3\xa4n vuoden sopimusta, josta h\xc3\xa4n kuitenkin kielt\xc3\xa4ytyi koska ei halunnut perheens\xc3\xa4 muuttavan pois New Rochellesta l\xc3\xa4nsirannikolle. Sen sijaan Brewer alkoi esiinty\xc3\xa4 televisiossa, jonka ohjelmat tuotettiin viel\xc3\xa4 tuolloin paljolti New Yorkissa ja sen ymp\xc3\xa4rist\xc3\xb6ss\xc3\xa4. H\xc3\xa4n jatkoi my\xc3\xb6s levytt\xc3\xa4mist\xc3\xa4 ja menestyi kappaleilla \xe2\x80\x9dDancin\xe2\x80\x99 with Someone (Longin\xe2\x80\x99 for You)\xe2\x80\x9d  (1953), \xe2\x80\x9dInto Each Life Some Rain Must Fall\xe2\x80\x9d, \xe2\x80\x9dRichochet\xe2\x80\x9d ja \xe2\x80\x9dBaby, Baby, Baby\xe2\x80\x9d, joka oli per\xc3\xa4isin Punatukkaisista enkeleist\xc3\xa4. Brewerin seuraavasta singlest\xc3\xa4, vuoden 1954 \xe2\x80\x9dBell Bottom Blues\xe2\x80\x9d / \xe2\x80\x9dOur Heart Breaking Waltz\xe2\x80\x9d, tuli harvinainen \xe2\x80\x9ddouble-A\xe2\x80\x9d-hitti, jonka molemmat puolet nousivat listoille._NEWLINE_Kun rock and roll alkoi tulla kuvioihin 1950-luvun puoliv\xc3\xa4liss\xc3\xa4, Brewer alkoi tehd\xc3\xa4 uusintaversioita rock- ja rhythm and blues -artistien hiteist\xc3\xa4, jotka menestyiv\xc3\xa4t listoilla h\xc3\xa4nen laulamanaan usein paremmin kuin alkuper\xc3\xa4isesitykset. N\xc3\xa4it\xc3\xa4 olivat Johnny Acen \xe2\x80\x9dPledging My Love\xe2\x80\x9d, Ivory Joe Hunterin \xe2\x80\x9dA Tear Fell\xe2\x80\x9d ja \xe2\x80\x9dEmpty Arms\xe2\x80\x9d, Fats Dominon \xe2\x80\x9dBo Weevil\xe2\x80\x9d ja Sam Cooken \xe2\x80\x9dYou Send Me\xe2\x80\x9d. Brewerin viimeinen Top 40 -hitti oli vuoden 1960 \xe2\x80\x9dAnymore\xe2\x80\x9d, mink\xc3\xa4 j\xc3\xa4lkeen h\xc3\xa4n levytti vain harvakseltaan ja esiintyi enimm\xc3\xa4kseen vain televisiossa._NEWLINE_1970-luvun alussa Teresa Brewer otti eron ensimm\xc3\xa4isest\xc3\xa4 aviomiehest\xc3\xa4\xc3\xa4n ja avioitui Bob Thielen kanssa, joka my\xc3\xb6s tuotti Brewerin levytyksi\xc3\xa4 omalle Flying Dutchman -levymerkilleen. N\xc3\xa4ill\xc3\xa4 levytyksill\xc3\xa4 vieralivat my\xc3\xb6s Count Basie, St\xc3\xa9phane Grappelli ja Duke Ellington, jonka viimeiseksi levytykseksi yhteisty\xc3\xb6 Teresa Brewerin kanssa j\xc3\xa4i. Bob Thiele kuoli 1996, ja sen j\xc3\xa4lkeen Brewer on ollut ahkera esiintyj\xc3\xa4 pelikasinoilla ja klubeilla._NEWLINE_Brewer sai ansioistaan t\xc3\xa4hden Hollywood Walk of Famelle. H\xc3\xa4n kuoli PSP-tautiin 76-vuotiaana.'